Oikea hirvi ilmestyy
Penttikin nyt uneen uupui,
 samalla kun vieressänsä
 oli hällä myöskin uusi
 tinahirvi-ystävänsä.

 Nukkui hetken, nukkui kaksi,
 mutta silmänsä kun avas,
 hirven ylvähän ja uljaan
 vuoteen vierellä hän havas.

 Näin se haastoi: »Korvestani
 tervehdykset tuon ma sulle,
 lähdetkö mun seljässäni
 matkustamaan, virka mulle?

 Jos sa tahdot, heitämme nyt
 jälkeen tutun kotitienoon,
 käymme korpeen kuutamoiseen,
 hirven valtakuntaan hienoon.

 Kirkkahina kynttilöinä
 tuikkii siellä kulta tähdet,
 myöskin uuden vuoden sulle
 näytän, mukaani jos lähdet.»